Sverige er muligvis på vej med en markant stramning af sin flygtningepolitik, der blandt andet vil omfatte en midlertid strammere grænsekontrol.

Flere aviser har offentliggjort detaljer fra forhandlinger mellem den socialdemokratiske regering og oppositionen, som skulle være tæt på et resultat. Den svenske avis Expressen skriver, at regeringen vil fremlægge en bred politisk aftale om en ny, strammere indvandrerpolitik allerede torsdag.

Men andre svenske medier dementerer oplysningerne om, at en bred politisk aftale er så tæt på.

- Jeg giver mit æresord på, at de oplysninger, der er kommet frem, er fejlagtige. Der findes ingen aftale. Vi forhandler stadig, siger en højtplaceret kilde til det svenske nyhedsbureau TT.

Ifølge Expressen involverer forhandlingerne syv ud af otte partier i den svenske Rigsdag, kun det erklæret indvandrerfjendtlige parti Sverigedemokraterne er ikke med i forhandlingerne.

Ifølge Expressens oplysninger forsøger regeringen at samle bredt flertal om en aftale, der blandt andet indeholder skærpet grænsekontrol – der muligvis vil udfordre Schengen-reglerne – og en stramning af reglerne for familiesammenføring.

De politiske forhandlinger i dag har handlet om en stramning, så man i fremtiden kun kan få sin familie til Sverige via familiesammenføring, hvis man kan forsørge sin familie. Familien skal altså ikke i fremtiden have mulighed for at komme til Sverige og komme direkte på offentlig forsørgelse.

Desuden diskuterer man hurtigere udvisninger af asylsøgere, som får afslag på deres ansøgninger.

Endelig vil de svenske landspolitikere have mere magt over flygtningepolitikken, så de kan tvinge kommunerne til at modtage flygtninge.

Sverige har oplevet en bølge af brandattentater mod flygtninge og asylsøgere, der har chokeret landet:

T2Toolbox embed